Diari Oficial de la Generalitat Valenciana


Sumari del DOGV 6756, del 18-04-2012 (2012/3525)

RESOLUCIÓ de 8 de març de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de l'Alcora i d'Aielo de Malferit.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6756

Data del DOGV
:   18-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3525


Data del document
:   08-03-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcora, l'
    * Aielo de Malferit
    * impacte ambiental

RESOLUCIÓ de 8 de març de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de l'Alcora i d'Aielo de Malferit. [2012/3525]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació a la persona titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients: 286/07 AIA i 303/07 AIA.  
  
València, 8 de març de 2012.- El director general d'Avaluació Ambiental i Territorial: Juan Giner Corell.  
  
Declaració d'impacte ambiental  
Expedient: 286/6384-DGJ.  
Títol: fàbrica de productes ceràmics.  
Promotor: Azulejos Plaza, SA, (Factoria 1).  
Localització: Partida Viñals s/n, l'Alcora (Castelló).  
Autoritat substantiva: Direcció General per al Canvi Climàtic.  
Descripció del projecte  
Azulejos Plaza, SA és una empresa del sector ceràmic que disposa de dos centres productius en la localitat de l'Alcora (Castelló). La instal·lació objecte de la present resolució (Factoria 1) es troba ubicada en la partida Viñals s/n, en les parcel·les cadastrals 7394408YK3379S001IL i 5100078ZC8683Z0411VT, amb una superfície total de solar de 18.376 m² i una superfície construïda de 9.920 m². Esta es troba legalitzada davant de l'òrgan competent en indústria des de 1992.  
  
La qualificació del sòl és urbà industrial denominat 4B-indústria mixta segons el PGOU de l'Alcora, compatible amb l'activitat proposada. Esta compatibilitat es troba arreplegada en l'informe municipal obtingut sobre açò, el qual s'inclou en l'expedient. L'accés a les instal·lacions es realitza des del vial de circumval·lació CV-1902.  
De forma esquemàtica, el procés productiu consta de les fases següents: recepció i emmagatzematge de les matèries primeres (argiles atomitzades en sitges); dosificació i premsat; assecat en assecador horitzontal; esmaltat de peces crues i emmagatzematge en boxs mòbils; cocció en forns de tipus monoestrat a corrons; classificació, separació per classes, empaquetatge i paletitzat. L'esmalt i pastes serigràfiques es preparen en la zona de molturació i s'emmagatzema en depòsits.  
  
La producció anual estimada és de 42.900 Tm de paviment i revestiment ceràmic. S'estima un consum anual de gas natural aproximat de 54.700.191 tèrmies i 3.112.000 kWh d'energia elèctrica. La terra atomitzada (47.190 Tm/any), matèria primera empleada, procedix de planta externa d'atomització. Es rep en camions que bolquen el contingut en les tremuges de recepció. En la instal·lació, la terra es transporta per mitjà d'elevadors de catúfols i cintes contínues fins a les sitges. La preparació d'esmalts (2.123 Tm/any) es realitza per mitjà de molturació líquida. La frita i la resta de components dels esmalts se servixen en big-bags. Els colors (42.471 kg/any) es reben en sacs i l'oli d'emulsionar i additius (50.000 kg/any) en bidons. S'estima un consum d'aigua de 8.877 m³/any.  
Es disposa d'abastiment d'aigua potable a través de la xarxa municipal, que s'utilitza per a consum humà i per al procés productiu. Hi ha abastiment de gas natural i energia elèctrica.  
Consideracions ambientals  
La planta s'ubica en un entorn industrial, on destaca el sector ceràmic. L'alta concentració d'este tipus d'indústries comporta episodis ocasionals de superació del límit de concentració de partícules en l'aire ambient, segons els resultats registrats per l'estació de mesurament de l'Alcora. Cal considerar així mateix la proximitat de la instal·lació al nucli urbà de l'Alcora.  
Amb caràcter general, la fabricació de productes ceràmics porta associada elevats consums d'aigua i energia i genera emissions a l'atmosfera, soroll, abocaments i residus. No obstant això, el sector gaudix d'un alt desenrotllament tecnològic que li permet reduir la seua incidència ambiental. En este sentit, la metodologia de producció està altament desenrotllada i estandarditzada, i totes les persones fabricants tenen maquinària semblant i empren les millors tecnologies disponibles. Se cita com a millor tecnologia disponible adoptada, entre altres, l'elecció com a sistema de refredament de l'oli de premses un refrigerador del tipus oli-aire, que elimina el risc per legionel·losi. Així mateix, se citen una sèrie de mesures encaminades a l'ús eficient de l'aigua, l'energia i els envasos de matèries primeres.  
Les aigües residuals industrials es generen en la neteja en humit de les línies d'esmaltació, secció de bombos i laboratori. S'arrepleguen en canaletes practicables separades de les d'arreplega d'aigües pluvials i de desaigüe i es conduïxen a una bassa estanca i impermeable, des d'on s'impulsa fins a la depuradora. El tractament fisicoquímic desenrotllat en la depuradora consistix en: agitació per bufat, bombes de dosificació de reactiu per a coagulació, reacció de floculació en depòsits i sedimentació. L'aigua tractada s'aboca a la xarxa de clavegueram (estimat en 4.669 m³/any). Els llots de depuradora s'envien al gestor autoritzat (aprox. 1.401 m³/any). Es disposa d'una bassa d'emmagatzematge d'aigua estanca per a casos d'emergència per problemes en el funcionament de la depuradora.  
Les aigües residuals sanitàries s'evacuen per gravetat a la xarxa de clavegueram (estimat en 297 m³/any). No hi ha mescla amb altres abocaments de la indústria.  
Segons els plans, les aigües pluvials s'aboquen a la xarxa pública de pluvials.  
No es preveu contaminació de sòls, ja que tota la superfície exterior i interior es troba pavimentada i no s'emmagatzemen productes a la intempèrie (només material acabat).  
Els principals focus d'emissions a l'atmosfera són les seccions de premses (on s'inclou l'emmagatzematge de l'argila atomitzada), d'assecat i d'esmaltat. La primera disposa d'instal·lacions d'aspiració i filtre de mànegues per a reduir l'emissió de pols. En la secció d'assecat, per a minimitzar les emissions, se seguixen una sèrie de bones pràctiques que consistix bàsicament en neteja i manteniment. La secció d'esmaltat i molturació disposa d'un llavador tipus venturi. Els forns emeten únicament gasos de combustió a través de ximenera. Segons els mesuraments que s'aporten, les eixides dels filtres porten associades emissions de partícules superiors a 50 mg/Nm³, per la qual cosa haurien d'adoptar-se mesures addicionals de reducció d'estes per davall de 30 mg/Nm³.   
  
Els residus generats s'identifiquen i emmagatzemen (en contenidors, saques, caixes o sobre palet, en funció de les seues característiques) per a enviar-les al gestor autoritzat, excepte els envasos acollits a un sistema SDDR que es gestionen d'acord amb el sistema esmentat. Els residus perillosos s'emmagatzemen en zones ensostrades. En concret, l'oli industrial usat s'emmagatzema en bidons sobre safates impermeables. Els residus assimilables a urbans es depositaran en els contenidors municipals.  
S'inclou estudi acústic. S'hi identifiquen com a fonts sonores els motors i eixides de gasos a velocitats elevades. Es conclou el compliment dels nivells sonors màxims establits. No obstant això, s'adjunta auditoria en què es comprova la superació dels límits en determinats punts però no es proposen mesures correctores addicionals.  
  
Es disposa d'una sèrie de protocols d'actuació i prevenció de situacions d'emergències, per al cas de vessament de substàncies sobre el sòl, desbordament de la bassa d'aigües residuals, ruptura del filtre de mànegues o incendi.  
En cas de desmantellament de la instal·lació, s'entregarien els materials retirats al gestor autoritzat.  
Es proposen les següents mesures de vigilància i seguiment:  
- Inspecció visual setmanal dels filtres i ximeneres. Control quantitatiu setmanal de residus.  
- Mensualment, revisió i manteniment de les màquines, neteja de maquinària i verificació de l'eficàcia dels dispositius de seguretat.  
  
- Mesurament cada 18 mesos del soroll al voltant de la fàbrica  
- Mesurament cada 3 anys dels focus potencialment contaminants de l'atmosfera.  
- Realització cada 5 anys d'auditoria acústica.  
Afeccions legals  
El projecte està sotmés a la Llei 16/2002 d'1 de juliol, de Prevenció i control integrats de la contaminació, segons el subapartat 3.5 (Instal·lacions per a la fabricació de productes ceràmics per mitjà d'enfornat..., amb una capacitat de producció superior a 75 Tm/dia...) de l'annex I. La indústria tramita l'Autorització Ambiental Integrada que atorga la Direcció General per al Canvi Climàtic, la qual té atribuïdes les competències en matèria de prevenció i control integrats de la contaminació.   
  
Altres afeccions considerades són:  
- La fabricació de productes ceràmics està inclosa com a activitat potencialment contaminant del sòl en l'annex I del RD 9/2005, de 14 de gener.   
- La fabricació de productes d'argila per a la construcció està catalogada com a activitat potencialment contaminant de l'atmosfera, grup B, del Decret 833/1975.  
- L'activitat està sotmesa a la legislació en matèria de residus, en particular, pel que fa a producció de residus i residus d'envasos.  
  
- Queda sotmesa així mateix a la legislació en matèria de contaminació acústica i en particular, al Decret 266/2004, de 3 de desembre.  
  
Tot això, sense perjuí de les autoritzacions que procedisca obtindre d'altres organismes, de conformitat amb la normativa sectorial que siga aplicable.  
Tramitació administrativa  
L'11 de desembre de 2007, es va rebre escrit de l'Àrea de Qualitat Ambiental de la Direcció General per al Canvi Climàtic, on se sol·licitava l'avaluació ambiental del projecte, a instàncies de Azulejos Plaza, SA. A este efecte, es comunicava la finalització del tràmit d'informació pública de l'expedient, sense que s'hi hagen rebut al·legacions.   
  
Amb anterioritat, el 17 de gener de 2007 i als efectes de consultar sobre la suficiència i idoneïtat de la documentació (expedient 31-2007/AMB), l'Àrea de Qualitat Ambiental hi havia remés:  
- Projecte Bàsic d'Autorització Ambiental Integrada.  
- Estudi d'Impacte Ambiental.  
Consideracions jurídiques  
L'activitat ha de sotmetre's al procediment d'avaluació d'impacte ambiental d'acord amb l'apartat l) del Grup 4 de l'Annex 1 de la Llei 6 2001/, de 8 de maig, de Modificació del Reial Decret Legislatiu 1302/ 1986, de 28 de juny d'Avaluació d'Impacte Ambiental (fabricació de productes ceràmics per mitjà d'enfornat).  
L'expedient ha observat els tràmits previstos en el Decret 162 1990/, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.   
L'article quint de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la llei. L'article16 del Decret 131/ 2007, de 27 de juliol, del Consell pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, modificat pel Decret 217 2007/, de 26 d'octubre, atribuïx a la Direcció General de Gestió del Medi Natural la competència sobre l'avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals, el projecte d'indústria de fabricació de productes ceràmics, promogut per Azulejos Plaza, SA, per a la denominada Factoria 1, ubicada en la Partida Viñals, s/n, del municipi de l'Alcora (Castelló), en els termes que establix el projecte, l'estudi d'impacte ambiental i la resta de documentació que consta en l'expedient.  
Addicionalment, es compliran les condicions següents:   
1. Han d'adoptar-se mesures correctores addicionals que asseguren el compliment dels límits sonors establits en la normativa, considerant la proximitat del nucli urbà.  
2. Han d'adoptar-se mesures correctores addicionals que asseguren el compliment de les concentracions màximes d'emissió de contaminants a l'atmosfera, proposades en el propi projecte i en la normativa en la matèria, en particular, per al paràmetre partícules, per la situació ocasional de superació d'este paràmetre detectat per la xarxa de qualitat de l'aire.  
3. Les accions incloses en el Programa de Vigilància Ambiental hauran de documentar-se, als efectes d'acreditar l'adopció i execució de les mesures preventives i correctores propostes i la comprovació de la seua eficàcia.  
4. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicades a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present resolució, per ser acte de tràmit que no posa fi al procediment ni produïx indefensió, no es pot interposar cap recurs; sense perjuí d'utilitzar els mitjans que en defensa del seu dret estimen pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 11 d'abril de 2008.- La directora general de Gestió del Medi Natural: Mª Ángeles Centeno Centeno.  
  
Declaració d'impacte ambiental  
Expedient: 303/07 AIA.  
Promotor: Vidrios San Miguel Coop. V.  
Autoritat substantiva: Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
Objecte del projecte: sol·licitud de l'autorització ambiental integrada per a la fabricació de vidre buit.  
Localització: polígon industrials Serrans I, s/n. Aielo de Malferit (València).  
Ref. Òrgan substantiu: 68/06 IPPC SClCo/VCP.  
Descripció del projecte  
Característiques  
Vidrios San Miguel Coop. V., se situa en el polígon industrial Serrans I, s/n, Aielo de Malferit (València).   
La superfície construïda ocupa 5980 m² i es repartix en dos construccions separades entre elles uns 270 metres, en la primera es fon el vidre i es fabriquen les peces, en la segona es decoren i complementen les peces.  
Les instal·lacions es troben actualment en producció i es modifiquen, perquè el nombre de forns de fosa passen de ser quatre a dos. Els forns es denominen núm. 1) i núm. 3), al mateix temps que la capacitat de producció diària augmenta; en el forn núm. 1) es reconstruïx la zona de fusió; a més, se substituïx una línia de producció manual per una altra robotitzada.  
La parcel·la on s'ubiquen les instal·lacions està qualificada per les normes subsidiàries de planejament, aprovades el 28 de juny de 1990, com a sòl industrial, en el sector Serrans I; en el dit terreny l'ús industrial està permés, segons consta en l'informe de compatibilitat urbanística expedit per l'Ajuntament d'Aielo de Malferit.  
La fabricació de vidre buit, amb una capacitat de fusió superior a 20 tones per dia, és una activitat sotmesa a avaluació d'impacte ambiental, perquè està catalogada en l'annex I, grup 4, lletra j), de la Llei 6/2001, de 8 de maig, de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental.   
En les instal·lacions treballen 165 empleats.  
Procés productiu  
Vidrios San Miguel Coop. V., empra com a matèria primera el casc de vidre reciclatge blanc i transparent, triturat a una granulometria idònia per a la fabricació.   
Per desig del promotor, potestat que establix l'article 35 del Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, es coneix el procés productiu però no es descriu.   
L'aigua consumida procedix de la xarxa municipal. No s'empra aigua subterrània procedent de cap pou.  
Vidrios San Miguel Coop. V. no aboca a llits, sòl, subsòl, terreny o embassament.  
Les aigües residuals sanitàries s'aboquen al col·lector municipal per a la seua depuració, per a la qual cosa han de complir amb les especificacions de l'article 11 de l'Ordenança Municipal d'Abocaments de l'Ajuntament d'Aielo de Malferit.  
Emissions atmosfèriques.  
Les emissions atmosfèriques de naturalesa gasosa procedixen de la combustió del gas natural i del gasoil, a més s'alliberen compostos orgànics volàtils en la secció de pintat del vidre.  
En les instal·lacions existixen 3 focus difusos que emeten a l'atmosfera compostos orgànics volàtils (COVs), 6 ximeneres que emeten COVs i 2 ximeneres dels forns de fusió del vidre que emeten gasos de combustió.  
Residus   
L'actuació desenrotllada per Vidrios San Miguel Coop. V., va generar l'any 2005 18.320 kg de residus perillosos, per la qual cosa la societat sol·licita també l'autorització com a activitat productora de residus perillosos.  
Els residus no perillosos estan constituïts per ferralla, residus domèstics i assimilables, vidres blancs i pintats procedents dels rebutjos del procés (és el residu més abundant), així com restes d'envasos i embalatges.  
Els residus perillosos es produïxen principalment en la secció de pintura i en el taller. Estan formats per pastes amb dissolvent (codi LER 08 01 13, segons la classificació de l'Orde MAM/304/2002), dissolvents no halogenats (codi LER 08 01 11), resines catalitzades (codi LER 08 01 11), envasos metàl·lics (codi LER 15 01 10), envasos plàstics (codi LER 15 01 10) i sòlid de cabina de pintura (codi LER 08 01 11). ACTECO és el gestor autoritzat d'estos residus perillosos.  
  
Magatzem de productes químics  
El magatzem de productes químics de la secció de pintura alberga un màxim de:  
690 litres de líquids tòxics de la classe T (Reial Decret 363/1995, de 10 de març de 1995, pel qual s'aprova el reglament sobre notificació de substàncies noves i classificació, envasament i etiquetatge de substàncies perilloses).  
1400 litres de líquids nocius de la classe Xn (Reial Decret 363/1995).  
1880 litres de líquids inflamables classe F (Reial Decret 363/1995).  
Alternatives mediambientals  
Per tractar-se d'una fàbrica establida i en funcionament des de fa anys, no és procedent analitzar les alternatives mediambientals de l'emplaçament actual.  
El titular fabrica els seus productes amb les millors tècniques disponibles del moment, per la qual cosa tampoc no es plantegen alternatives a este aspecte.  
Tramitació administrativa  
1. Tramitació  
El 4 de gener de 2007, l'Àrea de Qualitat Ambiental remet un exemplar de l'Estudi d'Impacte Ambiental i una còpia del Projecte bàsic de sol·licitud d'autorització ambiental integrada; sol·licita que se li informe sobre la idoneïtat de la documentació per a sotmetre-la a avaluació d'impacte ambiental.  
El cap de l'Àrea d'Avaluació Ambiental emet l'informe sol·licitat el 15 de gener de 2007.  
El 27 de desembre de 2007, l'Àrea de Qualitat Ambiental aporta el resultat del tràmit d'informació pública i una còpia de la documentació complementària aportada pel promotor, al mateix temps que sol·licita l'avaluació d'impacte ambiental del referit projecte.  
2. Informació pública  
La Direcció General per al Canvi Climàtic va sotmetre l'expedient a informació pública i va publicar, a este efecte, un anunci en el Diari Oficial de la Comunitat Valenciana, número 5565, de 27 de juliol de 2007; una vegada transcorregut el termini de 30 dies hàbils, certifica que no s'han presentat al·legacions.  
3. Peticions d'informació o documentació complementària  
En l'informe relatiu a la idoneïtat de la documentació, comentat en l'apartat de tramitació, se li sol·licita al promotor la següent documentació complementària:  
Els costos del Programa de Vigilància Ambiental, que han de figurar en els pressupostos.  
Un pla en planta que mostre els punts de descàrrega dels abocaments d'aigües pluvials i sanitàries.  
Un pla en planta amb la situació dels focus de contaminació acústica, vibracions i emissions atmosfèriques.  
Explicar la freqüència amb què es verifica el funcionament dels equips de combustió i l'autocontrol dels focus emissors.  
Informes sectorials   
No s'han sol·licitat.  
Afeccions legals mediambientals  
D'acord amb la informació continguda en els sistemes d'informació geogràfica de la Conselleria de Territori i Vivenda, el projecte no presenta afeccions legals sobre ens mediambientals protegits per la legislació vigent.  
Consideracions ambientals  
1. Elements que poden veure's afectats de forma important pel projecte de l'activitat  
La fabricació de vidre a partir de vidre usat blanc, net i triturat, consumix quantitats importants d'energia i les emissions més importants són les atmosfèriques, les quals estan constituïdes principalment per diòxid de carboni i òxids de nitrogen. També es generen residus, vibracions i contaminació acústica.  
El pintat de les peces emet compostos orgànics volàtils a l'atmosfera.  
Segons la informació continguda en el SIG d'esta conselleria, les instal·lacions se situen en una zona amb risc baix de contaminació de les aigües subterrànies, circumstància que atenua la probabilitat de contaminació dels aqüífers.  
Per a rebaixar la temperatura ambient als voltants dels forns s'empra un sistema nebulitzador d'aigua, que comporta un risc de contaminació per Legionella pneumophila. Hi ha el mateix risc en la instal·lació del refrigerador evaporatiu.  
2. Identificació i valoració dels impactes  
Els impactes que causa l'activitat sobre el medi ambient han sigut identificats i valorats en l'Estudi d'Impacte Ambiental.  
3. Consideracions sobre la proposta de mesures correctores i del Programa de Vigilància Ambiental.  
La fabricació del vidre a partir de cascos de vidre usats comporta una disminució de l'emmagatzematge en abocadors; a més, l'ocupació del gas natural com a font d'energia per a la fusió, reduïx el consum de matèries primeres i energia, així com les emissions de gasos a l'atmosfera.   
El vidre triturat s'emmagatzema en sitges tancades, amb la qual cosa es prevenen les seues emissions atmosfèriques difuses durant la càrrega i transport.  
El consum de gas natural es reduïx perquè els forns empren un recuperador metàl·lic per a precalfar l'aire de la combustió i disposen d'un centre de control dels paràmetres del forn.  
Els residus de vidre blanc que es generen durant la fabricació es reincorporen al procés productiu.  
El titular acredita la neteja i desinfecció tant del sistema nebulitzador d'aigua com del refrigerador evaporatiu. Les anàlisis realitzades després del dit tractament confirmen l'absència de Legionella pneumophila.  
Els dos depòsits de fueloil subterranis disposen de certificat d'estanquitat, però ja no s'empren. El gasoil s'emmagatzema en dos depòsits aeris situats en una sala contigua al taller, sobre dos cubetes de retenció i solera de formigó.  
Els abocaments accidentals de substàncies perilloses es prevenen per mitjà de la càrrega i descàrrega dels residus perillosos i dels productes químics en zones impermeabilitzades; també s'apliquen els requisits establits en la instrucció tècnica complementària MIE-APQ 01. S'empra un material absorbent per a l'arreplega de xicotets vessaments accidentals.  
Els residus perillosos es guarden separadament en el taller i també en un magatzem pròxim a la nau de pintat.  
Els càlculs realitzats per un OCA seguint el procediment explicat en l'annex II de l'Orde de 18 d'octubre de 1976, (Ministeri d'Indústria), sobre Prevenció i Correcció de la Contaminació Atmosfèrica d'Origen Industrial, revelen que les ximeneres existents dispersen correctament els productes contaminants que emeten. No s'han realitzat els càlculs de la ximenera que posseïx el forn número 3. Les últimes auditories sobre emissions atmosfèriques, realitzades per un OCA daten del 13 de juliol de 2006 per a les emissions de compostos orgànics volàtils en les cabines de pintat proveïdes de ximenera i del 9 de desembre de 2005 per a les emissions de SO2, CO, NOx i opacitat del forn número 1. Les auditories certifiquen que tots estos elements complixen amb els valors límit d'emissió per als diferents contaminants citats. El forn número 3 no té auditoria de control per trobar-se en reserva.   
  
L'únic autocontrol de les emissions del forn número 1 data del 18 de desembre de 2002 i va ser realitzat per un OCA.  
Les emissions acústiques diürnes i nocturnes no sobrepassen els nivells de recepció externs de l'Annex II, taula 1, de la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica, per a l'ús industrial dominant dels terrenys que rodegen les instal·lacions.   
L'empresa no té autorització d'abocament de les aigües residuals sanitàries i també de l'aigua que refrigera els motles i es conduïx a la xarxa municipal de clavegueram.   
Consideracions jurídiques  
1.El projecte examinat constituïx, segons el que preveu en l'annex I, grup 4, epígraf j, de la Llei 6/2001, de 8 de maig, de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental, un dels supòsits fàctics en què resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'Article 1, apartat 1, de la Llei 6/2001, de 8 de maig.  
  
2.En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana pel qual s'aprova el reglament per a l'execució de la Llei 2/1989, d'Impacte Ambiental.  
3. L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989 d'Impacte Ambiental.  
4. L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'Avaluació d'Impacte Ambiental.  
Per tant, en vista de tot l'anterior i fent ús de les facultats que tinc legalment atribuïdes, formule la següent Declaració d'Impacte Ambiental:  
  
Primer  
Estimar acceptable, només als efectes ambientals i sense perjuí d'altres autoritzacions administratives que li siguen preceptives, el Projecte bàsic de fabricació de vidre buit de la societat Vidrios San Miguel Coop. V., per a la sol·licitud de l'autorització ambiental integrada, sempre que el projecte es desenrotlle segons les mesures correctores i les prescripcions establides en l'apartat segon de la present declaració.  
  
  
Segon  
Per a l'execució de l'esmentat projecte s'hauran de complir les condicions següents:  
1. En el cas que les inspeccions d'autocontrol dels nivells acústics de recepció externs sobrepassen els llindars màxims autoritzats legalment, el promotor remetrà a l'autoritat administrativa substantiva còpia dels dites mesuraments, junt amb les mesures pal·liatives corresponents.  
  
2. Vidrios San Miguel Coop. V., aportarà, a l'òrgan substantiu, l'acreditació d'estanquitat dels depòsits subterranis que emmagatzemen l'aigua de refrigeració dels motles.  
3. L'aigua de refrigeració dels motles, quan ha arribat el moment de la seua renovació, ha d'analitzar-se químicament per a conéixer la seua naturalesa; el resultat de les anàlisis es remetrà a l'autoritat administrativa substantiva per al seu coneixement. En el cas que es tracte d'un residu perillós es gestionarà com a tal i el promotor haurà de demanar les autoritzacions pertinents per al seu abocament.  
4. Vidrios San Miguel Coop. V., remetrà a l'òrgan substantiu l'auditoria de les emissions atmosfèriques del forn número 3, tan prompte com com este inicie la producció. Adjuntarà també el càlcul de la ximenera del dit forn, segons el procediment explicat en l'annex II de l'Orde de 18 d'octubre de 1976, (Ministeri d'Indústria), sobre prevenció i correcció de la contaminació atmosfèrica d'origen industrial.  
  
5. El titular realitzarà anualment un autocontrol de les emissions atmosfèriques en els forns que es troben en producció, i ho anotarà en el llibre oficial de registre per a activitats potencialment contaminants (article 33, de l'Orde de 18 d'octubre de 1976, del Ministeri d'Indústria).  
6. Els residus tòxics i perillosos se segregaran i emmagatzemaran en etiquetatges i classificats per tipus, es guardaran davall coberta en un lloc ventilat, proveït de solera impermeable. Els residus en estat líquid es col·locaran sobre cubetes de seguretat i/o n'hi haurà una canaleta disposada perimetralment dins del recinte i de dimensions adequades per a arreplegar els possibles vessaments accidentals. Els residus seran arreplegats per gestors autoritzats sense que el seu emmagatzematge sobrepasse els sis mesos.  
7. El promotor realitzarà inspeccions d'autocontrol de les emissions acústiques, almenys cada 5 anys, per a determinar que els nivells acústics de recepció externs no superen els 70 dB(A) en horari diürn i els 60 dB(A) en horari nocturn.  
8. Vidrios San Miguel Coop. V., aportarà a l'òrgan substantiu l'autorització de l'Ajuntament d'Aielo de Malferit per a abocar les aigües residuals sanitàries.  
  
Tercer  
Notificar a les persones interessades que contra la present resolució, per ser un acte de tràmit que no posa fi al procediment ni produïx indefensió, no es pot interposar cap recurs, sense perjuí d'utilitzar els mitjans que en defensa del seu dret s'estimen pertinents.  
  
Quart  
Publicar en el Diari Oficial de la Comunitat Valenciana la present Declaració d'Impacte Ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 11 d'abril de 2008.- La directora general de Gestió del Medi Natural: María Ángeles Centeno Centeno.